Երբ ձեր դիմացինը գտնվում է հուզական գրգռված վիճակում, ոչ մի դեպքում մի ենթարկվեք վարակման հոգեբանական օրենքին և մի ընկեք նույն վիճակի մեջ։ Այս դեպքում ինքներդ ձեզ տվեք հետևյալ հարցերը՝ «Ինչո՞ւ է նա իրեն այդպես պահում», «Որո՞նք են կոնֆլիկտ սկսելու նրա դրդապատճառները», «Կապվա՞ծ է արդյոք նրա վարքագիծը նրա անհատական-հոգեբանական առանձնահատկությունների հետ, թե՞ մի այլ պատճառ կա» և այլն։ Տալով ձեզ այդ հարցերը՝ դուք ունենում եք մի շարք առավելություններ։ Նախ ճգնաժամային իրավիճակում դուք ակտիվ աշխատացնում եք ձեր գիտակցությունը և պաշտպանում ձեզ հուզական պոռթկումից։ Երկրորդ` ձեր վարքագծով թույլ եք տալիս դիմացինին` «փուքսը թողնել»։